Frații Andrew și Tristan Tate riscă să fie condamnați la închisoare pe viață în Marea Britanie, după ce, pe numele lor, au fost emise mandate europene de arestare pentru agresiune sexuală și viol. Autoritățile din România ar fi fost informate cu privite la modul de operare și numărul de plângeri aflate în lucru pe masa procurorilor britanici.
Polițiștii ilfoveni au descins, luni seară, în jurul orei 23.15, în fortăreața fraților Tristan și Andrew Tate din cartierul Pipera, comuna Voluntari. Cei doi au fost încătușați și duși direct la Parchetul de pe lângă Curtea de Apel București, după ce autoritățile din Marea Britanie au emis pe numele lor mandate europene de arestare pentru viol și agresiune sexuală.
Inițial, cei doi au fost reținuți pentru 24 de ore și încarcerați în Arestul Poliției Capitalei. Marți, cei doi au fost prezentați în fața magistraților Curții de Apel București care au decis că cei doi pot pleca acasă, însă, după ce își vor încheia afacerile judiciare pe care le au în România, vor fi arestați pentru 30 de zile în vederea extrădării în Anglia.
Surse judiciare au afirmat, pentru Gândul, că procurorii englezi ar fi informat autoritățile din țara noastră că pe numele celor doi ar fi fost formulate, în total, 21 de plângeri, pentru viol și agresiune sexuală.
Sursele citate au precizat că unele dintre victime ar fi fost drogate și mai apoi supuse unor perversiuni sexuale dintre care unele chinuitoare, iar faptele ar fi fost comise în perioada 2012 – 2015. Aceleași surse au afirmat că fiecare dintre aceste plângeri le poate aduce fraților Tate condamnări la închisoare pe viață, în condițiile în care justiția britanică este nemiloasă față de infracțiunile de natură sexuală.
La rândul lor, avocații fraților Tate susțin că acuzațiile aduse pe numele celor doi milionari sunt nefondate și datează din perioada 2012-2015, asta după ce au fost respinse în perioada 2017-2019.